FÆLLES HOLDNING (EF) Nr. 47/96 fastlagt af Rådet den 27. juni 1996 med henblik på vedtagelse af Europa-Parlamentet og Rådets afgørelse Nr. . . ./96/EF af . . . om et program til støtte for bøger og læsning - (ARIANE) (96/C 264/07)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 128,

under henvisning til forslag fra Kommissionen (1),

under henvisning til udtalelse fra Regionsudvalget (2),

i henhold til fremgangsmåden i traktatens artikel 189 B (3), og

ud fra følgende betragtninger:

(1) I informationssamfundets tidsalder er bøger og læsning fortsat et væsentligt instrument til udbredelse af viden, og der bør tages hensyn til komplementariteten mellem bøger, audiovisuel teknologi og multimedia;

(2) ethvert fællesskabsprogram, der handler om bøger, bør tage hensyn til bøgernes dobbelte funktion som såvel økonomiske som kulturelle goder;

(3) læsning, som er en væsentlig fritidsbeskæftigelse, kan stimuleres ved hjælp af fællesskabsprogrammer særlig på uddannelses- og kulturområdet;

(4) i forbindelse med bøgers tilblivelse må man skelne mellem den skabende proces, udgivelsen, oversættelsen og distributionen; nærværende program (ARIANE) kan betragtes som et væsentligt kulturelt fremstød for bøger;

(5) traktaten pålægger Fællesskabet:

- at bidrage til, at medlemsstaternes kulturer kan udfolde sig, samtidig med at deres nationale og regionale mangfoldighed respekteres,

- at fremme samarbejdet mellem medlemsstaterne og om nødvendigt støtte og supplere medlemsstaternes indsats, bl.a. med hensyn til kunstneriske og litterære frembringelser,

- at fremme samarbejdet med tredjelande og med de internationale organisationer, der beskæftiger sig med kulturelle forhold, herunder navnlig Europarådet;

(6) fremme af oversættelse og støtte til målrettede initiativer, som gennemføres i partnerskab mellem bl.a. professionelle beslutningstagere i den europæiske sektor for bøger og læsning, bidrager til:

- at øge kendskabet til og udbredelsen af de europæiske folkeslags kultur og historie,

- at bevare mangfoldigheden inden for litterær skaben og den litterære kulturarv, som den kommer til udtryk på de forskellige nationale og regionale sprog,

- at fremme tværkulturelle udvekslinger og udveksling af know-how,

og gør kulturen mere tilgængelig for borgerne, herunder også de dårligst stillede;

(7) det er vigtigt at tilskynde til kvalitetsoversættelser og fremme af litteratur i Fællesskabet, bl.a. gennem efteruddannelse af oversættere af skønlitteratur, samt af andre fagfolk i bogsektoren, navnlig dem, som er ansvarlige for at fremme de europæiske borgeres adgang til bøger;

(8) de europæiske litteratur- og oversættelsespriser kan bidrage til at give kvalitetsbetonede litterære værker en større udbredelse;

(9) Fællesskabets institutioner har tillagt kendskabet til og udbredelsen af litterære værker, bl.a. gennem oversættelser, stor betydning, således som det fremgår af:

- Europa-Parlamentets beslutning af 10. juli 1987 om foranstaltninger på bogområdet (4),

- resolution vedtaget af Rådet og kulturministrene, forsamlet i Rådet, den 9. november 1987 om fremme af oversættelse af væsentlige værker inden for europæisk kultur (5),

- resolution vedtaget af Rådet og kulturministrene, forsamlet i Rådet, den 18. maj 1989 om et fremstød for bøger og læsning (6),

- Kommissionens meddelelse af 3. august 1989 om bøger og læsning: Indsats for europæiske kulturfaktorer,

- konklusionerne fra kulturministrene, forsamlet i Rådet, af 12. november 1992 om retningslinjer for Fællesskabets indsats på kulturområdet (7),

- Europa-Parlamentets beslutning af 21. januar 1993 om et fremstød for bøger og læsning i Europa (8),

- resolution vedtaget af Rådet og kulturministrene, forsamlet i Rådet, den 17. maj 1993, om fremme af oversættelse af nutidige europæiske dramatiske værker (9);

(10) der bør tages hensyn til resultaterne af Fællesskabet og Europarådets europæiske oplysningskampagne vedrørende bøger og læsning (1993-1994);

(11) i Kommissionens meddelelse af 27. juli 1994 om »Det Europæiske Fællesskabs indsats til fordel for kulturen«, som fremhæver bøger og læsning som et af de vigtigste områder, fastlægges rammerne for de foranstaltninger, der skal støtte og udbygge medlemsstaternes indsats under overholdelse af nærhedsprincippet;

(12) det er af stor betydning, at Fællesskabet gennemfører aktioner på kulturområdet sammen med tredjelande i og uden for Europa og deltager i et europæisk kultursamarbejde med Europarådet og andre organisationer, som beskæftiger sig med kultur, f.eks. UNESCO;

(13) i denne afgørelse fastlægges der for hele programmets varighed en finansieringsramme, der som omhandlet i punkt 1 i Europa-Parlamentet, Rådet og Kommissionens erklæring af 6. marts 1995 udgør det primære referencegrundlag for budgetmyndigheden inden for rammerne af den årlige budgetprocedure;

(14) Europa-Parlamentet, Rådet og Kommissionen indgik den 20. december 1994 en modus vivendi vedrørende gennemførelsesforanstaltningerne til retsakter vedtaget efter fremgangsmåden i traktatens artikel 189 B (10) -

TRUFFET FØLGENDE AFGØRELSE:

Artikel 1

Ved denne afgørelse indføres handlingsprogrammet »ARIANE« som omhandlet i bilaget, i det følgende benævnt »programmet«, for perioden 1. januar 1997 til 31. december 1998. Programmet skal øge kendskabet til og udbredelsen af de europæiske folks litterære skaben og historie samt de europæiske borgeres adgang hertil, navnlig gennem støtte til oversættelse af litterære værker, teaterstykker og opslagsværker, gennem støtte til relevante samarbejdsprojekter inden for disse sektorer, der gennemføres i partnerskab, samt gennem efteruddannelse af fagfolk på området.

Artikel 2

Programmet skal fremme det europæiske samarbejde mellem medlemsstaterne på det kulturelle område. Det skal støtte og supplere deres aktion i overensstemmelse med nærhedsprincippet og bidrage til, at deres kulturer kan udfolde sig, samtidig med at den nationale og regionale mangfoldighed respekteres.

Formålet med programmet er med henblik herpå:

a) gennem oversættelse at fremme

- en større udbredelse af litterære værker af høj kvalitet fra det 20. århundrede, der er repræsentative for kulturen i den medlemsstat, de stammer fra, og som illustrerer tendenserne inden for europæisk samtidslitteratur i anden halvdel af dette århundrede; der ydes i denne forbindelse fortrinsvis støtte til oversættelse af værker, der er skrevet på de mindre udbredte sprog i Den Europæiske Union, eller til oversættelse af værker til disse sprog

- udbredelsen af moderne dramatiske værker for at præsentere det europæiske publikum for et varieret repertoire, der er repræsentativt for medlemsstaternes kulturer

- udbredelsen af opslagsværker for at sikre et bedre kendskab til de europæiske folkeslags kultur og historie, navnlig på de områder, der er anført i traktatens artikel 128, stk. 2 og 4

b) gennem støtte til samarbejdsprojekter, der gennemføres i partnerskab, at fremme:

- udveksling af erfaringer med og knowhow om emner af fælles interesse på bogområdet mellem fagfolk på europæisk niveau

- udvikling af partnerskabsinitiativer, som har til formål at lette adgangen til relevante data i forbindelse med udbredelsen af bøger, fremme af læsning og borgernes adgang hertil

c) at give tilskyndelse til kvalitetsoversættelse og fremme af værker ved at yde EF-støtte til efteruddannelse af oversættelse af skønlitteratur samt andre fagfolk i bogsektoren, navnlig dem, som er ansvarlige for at forbedre borgernes adgang til bøger

d) at ledsage og supplere de i litra a), b) og c) anførte bestræbelser ved at yde støtte til nyskabende studieprojekter og til samarbejdsprojekter, der forelægges af net og faglige sammenslutninger.

Artikel 3

De aktioner, der er beskrevet i bilaget, gennemføres for at nå målene i artikel 2. De gennemføres efter proceduren i artikel 5.

Artikel 4

1. Programmet er åbent for deltagelse af de associerede lande i Central- og Østeuropa i overensstemmelse med de vilkår for deltagelse i fællesskabsprogrammer, der er fastlagt i tillægsprotokollerne til de associeringsaftaler, der er indgået eller skal indgås med dissse lande. Programmet er åbent for deltagelse af Cypern og Malta samt for samarbejde med andre tredjelande, med hvem der er indgået associerings- eller samarbejdsaftaler, som indeholder kulturelle bestemmelser, på grundlag af supplerende bevillinger, som skal ydes efter procedurer, der skal aftales med disse lande. I aktion 6 i bilaget er der fastsat visse generelle regler for deltagelsen.

2. Fællesskabet og medlemsstaterne fremmer samarbejdet med Europarådet og med andre internationale organisationer, der beskæftiger sig med kultur (f.eks. UNESCO), idet de sikrer sig, at de anvendte instrumenter supplerer hinanden, og at hver enkelt institutions og organisations egenart og handlefrihed respekteres.

Artikel 5

1. Kommissionen gennemfører programmet i overensstemmelse med denne afgørelse.

2. Kommissionen bistås af et udvalg, der består af to repræsentanter for hver medlemsstat og har Kommissionens repræsentant som formand. Udvalgets medlemmer kan lade sig bistå af eksperter eller rådgivere.

3. Kommissionens repræsentant forelægger udvalget udkast til foranstaltninger vedrørende

- den årlige arbejdsplan

- en oversigt over den generelle ligevægt mellem alle aktionerne

- udvælgelsesregler og -kriterier for så vidt angår de forskellige typer projekter, der er beskrevet i bilaget (aktion 1, 2, 3, 4 og 6)

- projekter, som medfører støtte på over 10 000 ECU

- de nærmere bestemmelser vedrørende overvågningen og evalueringen af programmet og konklusionerne i de i artikel 8 omhandlede evalueringsrapporter og enhver foranstaltning til tilpasning af programmet, der træffes på grundlag af disse rapporter.

Udvalget afgiver en udtalelse om udkastet til de i første afsnit nævnte foranstaltninger inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med udvalgets udtalelse, underrettes Rådet dog straks af Kommissionen om disse foranstaltninger. I så fald gælder følgende:

a) Kommissionen kan udsætte gennemførelsen af de foranstaltninger, den har truffet afgørelse om, i et tidsrum på to måneder regnet fra datoen for denne underretning.

b) Rådet kan med kvalificeret flertal træffe en anden afgørelse inde for det tidsrum, der er nævnt i litra a).

4. Kommissionen kan høre udvalget om alle andre spørgsmål vedrørende gennemførelsen af programmet end de i stk. 3 nævnte.

Kommissionens repræsentant forelægger udvalget et udkast til de foranstaltninger, der skal træffes.

Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 6

1. Finansieringsrammen til gennemførelse af programmet er for den i artikel 1 nævnte periode fastlagt til 7 mio. ECU.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7

Kommissionen bestræber sig i samarbejde med medlemsstaterne på at skabe komplementaritet mellem aktionerne i programmet og de øvrige programmer på det kulturelle område, såsom KALEJDOSKOP (11) og RAPHAEL på den ene side og fællesskabsprogrammerne for uddannelse og erhvervsuddannelse, såsom SOKRATES (12) og LEONARDO DA VINCI (13) på den anden side.

Artikel 8

Et år efter iværksættelsen af programmet og senest seks måneder efter denne periodes udløb forelægger Kommissionen efter samråd med udvalget en detaljeret evalueringsrapport om de opnåede resultater for Europa-Parlamentet og Rådet, eventuelt ledsaget af passende forslag, bl.a. om hvorvidt programmet bør videreføres og de nærmere betingelser derfor, således at Europa-Parlamentet og Rådet kan træffe afgørelse inden udløbet af den periode, programmet dækker. Denne rapport skal navnlig lægge vægt på den merværdi, der skabes, særlig på kulturområdet, og på de socioøkonomiske virkninger af Fællesskabets finansielle støtte. Rapporten skal både kvalitativt og kvantitativt evaluere, i hvilken grad programmet har gjort det muligt at nå målene i artikel 2.

På grundlag af den i stk. 1 nævnte evalueringsrapport og Kommissionens eventuelle forslag undersøger Europa-Parlamentet og Rådet muligheden af et vedtage et nyt program, der udarbejdes og udbygges under fuld hensyntagen til de gunstige erfaringer fra nærværende program.

I den forbindelse kan de om nødvendigt træffe enhver foranstaltning til at undgå en afbrydelse af programmet.

Artikel 9

Programmet, som indeholder praktiske oplysninger om procedure, kontaktkontorer, der er udpeget af medlemsstaterne til at yde faglig bistand til kulturprojekter, frister for indsendelse af ansøgninger samt den dokumentation, der skal fremsendes sammen med ansøgningen, offentliggøres hvert år i C-udgaven af De Europæiske Fællesskabers Tidende.

Artikel 10

Denne afgørelse træder i kraft den 1. januar 1997.

Udfærdiget i Luxembourg, den. . .

På Europa-Parlamentets vegne

Formand

På Rådets vegne

Formand

(1) EFT nr. C 324 af 22. 11. 1994, s. 11, og EFT nr. C 279 af 25. 10. 1995, s. 7.

(2) EFT nr. C 100 af 2. 4. 1996, s. 35.

(3) Europa-Parlamentets udtalelse af 7. april 1995 (EFT nr. C 109 af 1. 5. 1995, s. 297), Rådets fælles holning af 27. juni 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. C 246 af 14. 9. 1987, s. 136.

(5) EFT nr. C 309 af 19. 11. 1987, s. 3.

(6) EFT nr. C 183 af 20. 7. 1989, s. 1.

(7) EFT nr. C 336 af 19. 12. 1992, s. 1.

(8) EFT nr. C 42 af 15. 2. 1993, s. 182.

(9) EFT nr. C 160 af 12. 6. 1993, s. 1.

(10) EFT nr. C 102 af 4. 4. 1996, s. 1.

(11) EFT nr. L 99 af 20. 4. 1996, s. 20.

(12) EFT nr. L 87 af 20. 4. 1995, s. 10.

(13) EFT nr. L 340 af 29. 12. 1994, s. 8.

BILAG

ARIANE-PROGRAMMET

De aktioner, der indgår i dette program, skal øge kendskabet til og udbredelsen af de europæiske folks litteratur og historie samt de europæiske borgeres adgang hertil, navnlig gennem støtte til oversættelse af litterære værker, teaterstykker og opslagsværker, gennem støtte til samarbejdsprojekter vedrørende bøger og læsning, der gennemføres i et partnerskab, samt gennem efteruddannelse af fagfolk på området.

AKTION 1 Støtte til oversættelse

1. Støtte til oversættelser af litterære værker af høj kvalitet fra det 20. århundrede med henblik på en større udbredelse gennem udgivelse

a) Der ydes støtte til oversættelse af litterære værker af høj kvalitet fra det 20. århundrede (romaner, noveller, essays, litteraturhistorie, biografier, teaterstykker og poesi), der er repræsentative for kulturen i den medlemsstat, de stammer fra, som illustrerer tendenserne inden for europæisk samtidslitteratur fra anden halvdel af dette århundrede, og som kan være af interesse for et bredt europæisk publikum.

b) i) Der kan ydes støtte til værker, der allerede er oversat til og udgivet på to EU-sprog (ud over originalsproget). Støtten skal bruges til oversættelse til mindst ét andet EU-sprog, og der gives en fortrinsstilling til de mindre udbredte EU-sprog.

ii) Der kan dog ydes støtte til oversættelse til et andet EU-sprog af værker, der er skrevet på et af de mindre udbredte EU-sprog, selv om de allerede er oversat til og udgivet på et EU-sprog (ud over originalsproget), eller de, selv om de endnu ikke er oversat til og udgivet på et EU-sprog, samtidigt foreslås oversat til mindst to EU-sprog. Formålet med støtten er at fremme oversættelsen til et andet EU-sprog. Disse bestemmelser gælder endvidere for værker,

- der er skrevet på et vidt udbredt sprog, men udgivet i en medlemsstat af begrænset geografisk størrelse

- der er skrevet på andre af medlemsstaternes sprog.

c) Ansøgninger om støtte indgives til Kommissionen af en eller flere forlæggere fra en af medlemsstaterne. Oversætterens/oversætternes skriftlige samtykke skal anføres på den ansøgning, forlæggeren/forlæggerne indgiver. Støtten kan dække op til 100 % af oversætterens honorar, aftalt efter den sædvanlige praksis på det pågældende marked. Forlæggeren forpligter sig til synligt at anføre oversætterens navn og oplysning om Fællesskabets støtte.

Forlæggerne skal attestere, at de er indehavere af eventuelle rettigheder, der er knyttet til udgivelsen og/eller oversættelsen af det værk, ansøgningen vedrører, samt at de uden fællesskabsstøtten af kommercielle grunde ikke ville have besluttet sig til at udgive det pågældende oversatte værk.

d) De værker, der ydes støtte til, udvælges to gange om året.

2. Støtte til oversættelse af teaterstykker med henblik på en større udbredelse gennem opførelse af værkerne for offentligheden

Der ydes støtte til oversættelse til to EU-sprog af teaterstykker, der er blevet opført på teatret eller udsendt i audiovisuelle medier, og som allerede har opnået en vis anerkendelse fra kritikken og publikum.

Støtten er fortrinsvis forbeholdt nyere værker fra det 20. århundrede.

For de værker, der foreslås oversat, skal der fremlægges et konkret projekt for opførelse af værkerne for offentligheden.

Den indledende ansøgning indgives af teaterdirektører, instruktører eller producenter fra en medlemsstat med henblik på at opføre teaterstykket for offentligheden. Ansøgningen sendes samtidig til Kommissionen og til de kontaktkontorer, der er udpeget af medlemsstaterne, og som afgiver udtalelse om, hvor højt de forelagte projekter skal prioriteres.

Den endelige udvælgelse af de værker, der skal oversættes, sker især på grundlag af kvaliteten af de værker, der foreslås oversat. Med hensyn til valget af de sprog, der skal oversættes til, skal den kompetente instans sikre ligevægt mellem vidt udbredte sprog og mindre udbredte sprog for at øge mulighederne for at udbrede kendskabet til værkerne til et stort og forskelligartet publikum.

Støtten ydes i form af et oversættelsesstipendium på højst 3 500 ECU, der kan ændres hvert år. Stipendiet påvirker på ingen måde de rettigheder, der måtte tilkomme forfatterne og oversætterne i forbindelse med en eventuel opførelse, udsendelse eller udgivelse af det oversatte værk.

Kontaktkontorerne er depositarer for de oversættelser, der foretages med fællesskabsstøtte, og de skal sørge for, at fagkredsene får alle relevante oplysninger. De må i den forbindelse kun give de pågældende oversættelser til personer og organisationer, der har fået rettighedshavernes tilladelse efter de gældende nationale regler.

3. Støtte til oversættelse af opslagsværker og studier med henblik på større udbredelse af oplysninger i den kulturelle sektor

Støtten til oversættelse til to EU-sprog af opslagsværker og studier skal

- forbedre kendskaber til og formidlingen af de europæiske folkeslags kultur og historie

- lette udvekslingen af oplysninger og erfaringer og således fremme samarbejdet mellem medlemsstaterne på de i traktatens artikel 128 anførte områder, især på de områder, som Fællesskabet prioriterer højest som led i sin indsats på kulturområdet.

Da foranstaltningen imidlertid vil skulle dække et meget bredt område, vil støtten til oversættelse af opslagsværker (historie, kunsthistorie, humaniora, samfundsvidenskaberne osv.) i første omgang blive betraget som en eksperimentel og selektiv foranstaltning.

Støtten ydes også til oversættelse af studier af eller rapporter om den praksis, der følges, og de systemer, der findes i medlemsstaterne på kulturområdet, som gør det muligt at klarlægge problemer af fælles interesse, især på de områder, der henhører under traktatens artikel 128, stk. 2 og 4.

Ansøgningen skal ledsages af oplysninger, der godtgør, at det værk eller den studie, der ønskes oversat, yder et væsentligt bidrag til kendskabet til det pågældende område, samt en angivelse af målsprogene og forfatterens og oversætterens skriftlige samtykke.

Forslag til værker, der ønskes oversat, forelægges direkte eller af medlemsstaternes kompetente myndigheder for Kommissionen. Værkerne kan oversættes til så mange sprog, som det findes nødvendigt.

Fællesskabets bidrag ydes, efter at oversætteren har givet sit skriftlige samtykke, på en af følgende to forskellige sæt betingelser alt efter værkets oprindelse:

- hvis det værk, der foreslås oversat, fremlægges via medlemsstaten af en forlægger med henblik på udgivelse på det europæiske marked, ydes fællesskabsstøtten på betingelser svarende til dem, der gælder for støtten til oversættelse af litterære værker fra det 20. arhundrede (punkt 1)

- hvis det værk, der via medlemsstaten foreslås oversat, ikke skal sælges i almindelig handel (hvis det f.eks. oversættes for et universitet, et forskningscenter eller et faginstitut), ydes fællesskabsstøtten som et stipendium, der skal gøre det muligt for oversætterne at udføre deres arbejde på betingelser svarende til dem, der gælder for støtte til oversættelse af teaterstykker (punkt 2).

Kommissionen udsender hvert år den liste med referencer over de værker, der er oversat i henhold til punkt 1, 2 og 3.

De midler, der afsættes til denne aktion, skal udgøre ca. 50 % af det samlede budget for dette program. Den nøjagtige opdeling mellem programmets seks aktioner foretages efter procedurerne i artikel 5, stk. 3.

AKTION 2 Støtte til samarbejdsprojekter, der gennemføres i partnerskab, og som tager sigte på at fremme bøger og læsning samt borgernes adgang hertil

Der kan ydes støtte til samarbejdsprojekter med partnere fra mindst tre medlemsstater, der skal forelægges af net, sammenslutninger eller organisationer af fagfolk (forfattere, oversættere, biblioteker, små og mellemstore forlag, boghandlere osv.), fonde på bogområdet, der arbejder uden gevinst for øje, eller regionale (eller lokale) grupper, der har udviklet særlige aktioner eller programmer på dette område.

Samarbejdsprojekter mellem andre aktører end dem, der er nævnt i første afsnit, er ikke støtteberettigede i medfør af denne aktion.

Støtteberettigede samarbejdsprojekter kan være ethvert initiativ, som indebærer et partnerskab mellem aktører som nævnt i første afsnit (møder, symposier, arrangementer, pilotprojekter inden for samarbejde og udveksling), og som navnlig har til formål at fremme:

- det gensidige kendskab og adgangen til de europæiske folks litteratur eller historie

- udvikling af partnerskabsinitiativer, som har til formål at lette adgangen til data i forbindelse med udbredelsen af bøger, fremme af læsning, oversættelse og borgernes adgang hertil

- udveksling af erfaring og knowhow inden for emner af fælles interesse for fagfolk på europæisk niveau.

De partnerskabprojekter, der fremlægges som led i denne aktion, skal være af europæisk interesse, af nyskabende art eller være eksempler til efterfølgelse. Det skal være påvist, at fællesskabsstøtte til projektet vil tilføre projektet en reel merværdi.

Der gives ekstra støtte til projekter, der indeholder foranstaltninger til formidling af projektets resultater.

Fællesskabsfinansieringen omfatter ikke:

- foranstaltninger eller arrangementer, der er omfattet af andre fællesskabsprogrammer (inden for film og tv (MEDIA II (1)), kulturarven (RAPHAEL), og kunstneriske og kulturelle arrangementer (KALEJDOSKOP)

- kulturele samarbejdsprojekter, der hidrører fra forskellige regioner i samme medlemsstat, eller som er af rent national eller bilateral karakter

- udarbejdelse af materiale og publikationer i kommercielt øjemed; dog kan monografier, samlinger, tidsskrifter, plader, CD'er, videoer, CD-I'er og CD-ROM'er komme i betragtning, hvis de udgør en integreret del af et projekt

- investeringsudgifter eller løbende udgifter til drift af kulturorganisationer, der ikke udgør en integreret del af det fremlagte projekt.

Uafhængige eksperter, der udpeges af Kommissionen på forslag af medlemsstaterne, vurderer på grundlag af den projektrapport, som tilrettelæggerne fremlægger, om fællesskabsstøtten skal videreføres fra år til år. De uafhængige eksperter kan foreslå ændringer af projektet.

Ansøgerne skal fremlægge en afbalanceret finansieringsplan med angivelse af de finansielle midler, der er nødvendige for gennemførelsen af de forelagte aktioner. Det finansielle bidrag til projekter inden for denne aktion kan generelt ikke overstige 25 % af de samlede udgifter til det pågældende projekt og kan under ingen omstændigheder overstige 50 000 ECU. Til projekter, hvori der indgår elementer med henblik på fremme af formidlingen af resultaterne til offentligheden eller fagfolk på området, kan der ydes et supplerende bidrag fra Fællesskabet på indtil 50 % af omkostningerne ved de pågældende elementer, dog højst 20 000 ECU i alt.

Projekter, hvortil Fællesskabets bidrag er under 5 000 ECU, er i princippet ikke støtteberettiget under denne aktion.

Der skal for projekterne indgives en særlig ansøgning til Fællesskabet. Ansøgningen skal ledsages af:

- en detaljeret beskrivelse af de planlagte foranstaltninger, navnlig af den merværdi, som foranstaltningerne tilfører Fællesskabet

- et detaljeret budgetoverslag for projektet.

AKTION 3 Efteruddannelse af fagfolk, der arbejder med udbredelsen af kendskabet til europæisk litteratur

Ud over den indsats, som gøres af de kompetente myndigheder i medlemsstaterne, yder Fællesskabet en særlig støtte til efteruddannelse af fagfolk, navnlig oversættere af skønlitteratur, for at bidrage til at forbedre oversættelsernes kvalitet, samt andre fagfolk inden for det af aktion 2 omfattede område bøger og læsning med henblik på at bidrage til at fremme borgernes adgang til medlemsstaternes forskellige kulturer.

Fællesskabsstøtten ydes i form af stipendier og tilskud til rejseomkostninger og udgifter til efteruddannelseskurser.

Stipendierne og de andre former for fællesskabsstøtte i forbindelse med denne aktion ydes efter samråd med de kompetente myndigheder i medlemsstaterne til pædagogiske projekter, der fremlægges af net, organisationer, foreninger, fonde, specialiserede skoler eller institutter (navnlig f.eks. biblioteksnet, oversætterskoler osv.).

AKTION 4 Ledsageforanstaltninger

A. Særlige foranstaltninger

1. For at forbedre kultursamarbejdet på området bøger og læsning kan der i særlige og begrænsede tilfælde ydes støtte til projekter, der vedrører møder, der afholdes på europæisk plan, eller undersøgelser eller forskning på dette programs område, forudsat at disse møder eller undersøgelser ikke modtager fællesskabsstøtte som led i dette program.

2. Ansøgningerne skal indeholde de nødvendige finansielle garantier for gennemførelsen. Fællesskabets bidrag til denne aktion kan i intet tilfælde overstige 50 % af de samlede omkostninger i forbindelse med mødet eller undersøgelsen, og det må højst være på 50 000 ECU.

B. I samarbejde med kontaktkontorerne træffer Kommissionen de nødvendige foranstaltninger til offentliggørelse og formidling af oplysninger om dette program, således at kulturformidlere og -net kan blive underrettet og bevidstgjort om de aktioner, der vedrører dem.

AKTION 5 Aristeion-priserne, synergieffekt med støtten til oversættelse

Fællesskabet yder hvert år et bidrag til Aristeion-priserne (Den Europæiske Litteraturpris og Den Europæiske Oversætterpris).

De seks værker, der nomineres til Den Europæiske Litteraturpris, får automatisk ret til støtte til oversættelse til mindst to yderligere sprog på betingelser svarende til dem, der gælder for støtte til oversættelse af litterære værker (aktion 1, punkt 1), hvis en forlægger indgiver en ansøgning herom direkte til Kommissionen.

AKTION 6 Tredjelandes deltagelse

De tredjelande, der er omhandlet i artikel 4, deltager i programmet på de betingelser, der er fastsat i nævnte artikel. Deltagelsen eller samarbejdet finder sted under hensyntagen til følgende mål:

- bedre formidling af medlemsstaternes litteratur i de pågældende tredjelande og bedre kendskab til de pågældende tredjelandes litteratur i medlemsstaterne

- fremme af videreuddannelsesaktioner til fordel for fagfolk, der arbejder for større kendskab til og bedre formidling af europæisk litteratur, navnlig litteraturoversættere samt for oversætterne af de værker, der er nævnt i aktion 1, punkt 2 og 3, samt andre fagfolk på området bøger og læsning

- forbedring af synergieffekten med henblik på at fremme de projekter, der forelægges af faglige sammenslutninger af forfattere og oversættere, biblioteker, små og mellemstore forlag, boghandlere og sammenslutninger eller fonde på bog- og litteraturområdet, der arbejder uden gevinst for øje.

(1) EFT nr. L 321 af 30. 12. 1995, s. 25.

RÅDETS BEGRUNDELSE

I. INDLEDNING

1. Den 25. oktober 1994 forelagde Kommissionen på grundlag af artikel 128 i EF-traktaten et forslag till beslutning om oprettelse af ARIANE.

2. Europa-Parlamentet og Regionsudvalget afgav udtalelse henholdsvis den 6. (1) og den 20. april 1995 (2).

3. Kommissionen forelagde den 28. juli 1995 (3) et ændret forslag på baggrund af Parlamentets udtalelse.

4. Rådet vedtog den 27. juni 1996 sin fælles holdning i overensstemmelse med traktatens artikel 189 B.

II. FORMÅLET MED FORSLAGET

Forslaget vedrører gennemførelse i EF af et program til støtte for bøger og læsning navnlig gennem oversættelse i Europa.

1. ALMINDELIGE BEMÆRKNINGER

Rådet har i sin fælles holdning i store træk godkendt Kommissionens forslag, men har indført nogle ændringer, som det fandt nødvendige.

2. SPECIFIKKE BEMÆRKNINGER

2.1. Rådets ændringer til Kommissionens ændrede forslag

a) Afgørelsens anvendelsesområde

Inden for afgørelsens anvendelsesområde har Rådet indført en fordeling mellem støtten til oversættelse under aktion I (»Støtte til oversættelse«) og de aktiviteter, der hører ind under programmets øvrige aktioner. Rådet har navnlig henledt opmærksomheden på, at de midler, der afsættes til aktion I, skal udgøre 50 % af det samlede budget for dette program. Rådet har endvidere ændret aktionernes oprindelige struktur, så indholdet bliver mere klart. Således indeholder den fælles holdning seks aktioner i stedet for de tre aktioner, som Kommissionen foreslår.

b) Komitologi

I henhold til den model, der er vedtaget for udvalg, der er oprettet i forbindelse med afgørelserne om SOCRATES, LEONARDO og Ungdom for Europa III samt KALEIDOSCOPE har Rådet valgt et udvalg, der handler som forvaltningsudvalg i nogle spørgsmål og som rådgivende udvalg i andre.

c) Programmets varighed og finansieringsramme

I lighed med de aktioner, der er omfattet af KALEIDOSCOPE-programmet, er aktionerne under ARIANE temmelig nye, og som for KALEIDOSCOPE har Rådet foretrukket at nedsætte den varighed på fem år, som Kommissionen havde foreslået. Rådet havde derfor til hensigt at anvende samme varighed for ARIANE-programmet som for KALEIDOSCOPE-programmet, dvs. tre år. I betragtning af de frister, der er fastsat i artikel 189 B, måtte Rådet imidlertid konstatere, at det var umuligt at opretholde datoen for programmets ikrafttræden til den 1. januar 1996. Derfor angav det den 1. januar 1997 i sin fælles holdning. I betragtning af, at der er opført 2,5 mio. ECU på Fællesskabets budget for 1996 til aktiviteter af ARIANE typen, fandt Rådet, at året 1996 kunne betragtes som et forberedende år inden iværksættelsen af programmet. Rådet vedtog derfor i sin fælles holdning en varighed på to år fra den 1. januar 1997. Finansieringsrammen er fastsat til 7 mio. ECU, hvilket svarer til de samlede beløb, der er opført på den finansieringsoversigt, som er vedlagt Kommissionens forslag for 1997 og 1998 (idet de 2,5 mio. ECU for 1996, som er nævnt ovenfor, svarer til det beløb, der er opført i finansieringsoversigten for dette år).

Der skal foretages en evaluering et år efter i iværksættelsen af programmet, og Kommissionen kan i seks måneder efter udløbet af denne periode eventuelt fremsætte forslag til et nyt program for perioden efter den 1. januar 1999.

Der er tilføjet en række stykker vedrørende muligheden for at vedtage et nyt program og foranstaltninger til at undgå en afbrydelse af programmet. Disse stykker er affattet i lighed med dem, der blev vedtaget under forligsproceduren for KALEIDOSCOPE-programmet.

2.2. Europa-Parlamentets ændringsforslag

2.2.1. Ændringsforslag fra Europa-Parlamentet, som Kommissionen har accepteret

Kommissionen tilslutter sig i sit ændrede forslag helt eller delvis 32 af Parlamentets 43 ændringsforslag.

a) Ændringsforslag fra Parlamentet, som Rådet har accepteret

Rådet accepterer helt eller delvis, eller efter en ny affattelse 28 af Parlamentets ændringsforslag. Disse ændringsforslag er:

3, 4, 5, 6, 7, 8, 10, 12, 13, 15, 16, 17, 18, 20, 21, 22, 23, 24, 26, 28, 29, 30, 31, 32, 33 (anden del, jf. bemærkningerne ovenfor), 36, 43 og 46.

b) Ændringsforslag fra Parlamentet, som Rådet ikke har accepteret

Ændringsforslag 1

Ændring af titlen som præciserer, at programmet til støtte for bøger og læsning iværksættes gennem oversættelse.

Rådet finder, at oversættelse kun er én af de aktioner, der skal fremmes og kan derfor ikke godkende dette ændringsforslag.

Ændringsforslag 2

Forslag til en ny betragtning, der går ud på at nævne myten om Ariane og Theseus.

Rådet finder, at det ikke vil være juridisk korrekt at indføje dette i en lovtekst.

Ændringsforslag 11

Ny betragtning, der sigter mod at bekræfte, at familien og skolen bør være det første sted for oplæring i og fremme af læsning.

Rådet finder initiativet till dette ændringsforslag prisværdig, men er af den opfattelse, at forslaget ikke kan indgå i afgørelsens anvendelsesområde.

Ændringsforslag 19

Henvisning i en ny betragtning til de begrænsede midler, som på fællesskabsplan gives til bøger og læsning.

Rådet finder, at affattelsen af ændringsforslaget er i modstrid med ændringsforslag 12, som det har accepteret. Endvidere finder Rådet, at der ikke er grund til at kommentere omfanget af finansieringen af en aktion i betragtningen til en lovtekst.

Ændringsforslag 33 (første del)

Støtte til unge forfattere og mindre, uafhængige forlag.

Efter Rådets opfattelse går første del af dette ændringsforslag (støtte til unge forfattere) ud over rammen for ARIANE-programmet. Rådet mener derimod at kunne godkende tanken bag støtten til mindre, uafhængige forlag.

Ændringsforslag 37

Oprettelse af en database, der skal fremme samarbejdet mellem forlæggere i Unionen.

Rådet finder, at dette ændringsforslag overskrider formålet med og den generelle ramme for programmet.

Ændringsforslag 41

Oprettelse af semantiske databanker for tekniske og litterære oversættere.

Rådet erkender den interesse, ændringsforslaget kan have, men finder, at det i betragtning af programmets omfang vil være praktisk talt umuligt at imødekomme Parlamentets ønske.

2.2.2. Ændringsforslag fra Europa-Parlamentet, som Kommissionen ikke har accepteret

Ændringsforslag 9, 14, 34, 38, 40 og 48

(Tilpasning af de økonomiske bestemmelser; vedtagelse af faglige bestemmelser for oversættere; støtte til udgivelse og distribution efter at oversættelsesarbejdet er udført; overtagelse af besøgsomkostninger til introduktion af udvalgte forfattere; uddannelse af forlæggere, bibliotekarer og boghandlere i ny teknologi; udgivelse af blindskriftudgaver for blinde.)

Rådet er klar over betydningen af disse problemer, men finder i lighed med Kommissionen, at de overskrider rammerne for ARIANE-programmet.

Ændringsforslag 27 og 45

Udvalgets funktion.

I lighed med Kommissionen finder Rådet, at disse ændringsforslag er i modstrid med de gældende regler for komitologi også i betragtning af den modus vivendiaftale, som Parlamentet, Rådet og Kommissionen vedtog på dette område den 20. december 1994.

Ændringsforslag 35

Forlæggere og forlag, som ikke tidligere har modtaget støtte til oversættelse, bør foretrækkes.

Rådet forstår Parlamentets interesse i, at EF-støtten fordeles ligeligt, men er af samme opfattelse som Kommissionen og erindrer om, at udvælgelsen af værker foretages af en jury af uafhængige eksperter, der tager udgangspunkt i kvaliteten af de værker, der skal oversættes. Rådet kan derfor ikke tilslutte sig dette ændringsforslag.

KONKLUSIONER

Rådet finder, at i betragtning af de omstændigheder, der længe har forhindret fremskridt i sagen, er den fælles holdning en velafbalanceret tekst, der er tilpasset behovet for at udvikle kulturindsatsen inden for området bøger og læsning.

(1) EFT nr. C 109 af 11. 5. 1995.

(2) Endnu ikke offentliggjort i Tidende.

(3) EFT nr. C 279 af 25. 10. 1995.